Ninian Smart

Roderick Ninian Smart (6. mai 1927 Cambridge – 29. jaanuar 2001 Lancaster) oli šoti usuteadlane, religiooniajaloolane ja filosoof, keda on peetud ka sekulaarse usuteaduse rajajaks.

Elulugu

Omandanud põhi- ja keskhariduse Glasgow' Akadeemias, liitus Smart 1945. aastal Suurbritannia armeega. Kolm aastat teenis ta Briti sõjaväeluures, peamiselt Sri Lankas, kus õppis Kong Fuzi tekstide abil hiina keelt ja tutvus budismiga. Ta omandas kõrghariduse filosoofia alal Oxfordi Ülikoolis ning õppis täiendavalt Yale'i Ülikoolis sanskriti ja paali keelt.

Õppejõu karjääri alustas Smart 1952. aastal Aberystwythi Ülikoolis (tollal Walesi Ülikooli kolledž) filosoofia lektori assistendina. Hiljem luges ta filosoofiat Yale'i Ülikoolis (1955–1956) ning religioonifilosoofiat ja ajalugu Londoni Ülikoolis (1956–1961). Aastal 1961 sai temast teoloogia professor Birminghami Ülikoolis, kust ta siirdus 1967 Lancasteri Ülikooli.

Lancaster jäi Smarti koduülikooliks viieteistkümneks aastaks. Ta rajas sealses ülikoolis usuteaduskonna ja oli usuteaduse professor. Paralleelselt oli ta aastatel 1976–1988 professoriks ka California Ülikoolis Ameerika Ühendriikides. Aastatel 1988–1998 oli ta sama ülikooli juures emeriitprofessor.

Oma teaduskarjääri kestel luges ta loenguid ka Yale'i, Wisconsin-Madisoni, Princetoni ja Queenslandi ülikoolis. Samuti oli ta Ameerika Religiooniakadeemia president.

Pärast pensioneerumist 1998. aastal elas ta kuni oma surmani 74. eluaastal Lancasteris.

Tema surma järel seadsid nii Lancasteri kui ka California ülikool sisse Ninian Smarti iga-aastase mälestusloengu, mille peab tavaliselt mõni mainekas usuteadlane.

Saavutused

Ninian Smart on tuntud usundi seitsme dimensiooni (seven dimensions of religion) teooria autorina. Samuti võttis just tema usuteaduse paralleelmõistena kasutusele sõnaühendi "maailmavaate analüüs" (worldview analysis).

Ta on kirjutanud arvukalt uurimusi võrdleva usuteaduse ja religiooniajaloo alal. Nende suureks eeliseks peetakse lihtsat keelekasutust, tänu millele on enamik tema teoseid mõistetavad ka inimestele väljastpoolt eriala.

Isiklik elu

Ninian Smart abiellus 1954. aastal Libushka (teistel andmetel Lubushka) Baruffaldiga. Nende abielust sündis kaks poega ja kaks tütart.

Teosed

Eesti keelde ei ole Ninian Smarti teoseid tõlgitud. Nimestikus on esitatud tema raamatute pealkirjad originaalkeeles koos esmatrüki andmetega kronoloogilises järjestuses.

Reasons and Faiths: An Investigation of Religious Discourse, Christian and non-Christian. London: Routledge, 1958.
 Historical Selections In the Philosophy of Religion. New York: Harper & Row, 1962.
Doctrine and argument in Indian philosophy. London: Allen & Unwin, 1964. ISBN 10: 0041810112
The Religious Experience of Mankind. New Jersey: Prentice Hall, 1969.
 Philosophy of Religion. Oxford: Oxford University Press, 1970.
 Background to the Long Search. London: British Broadcasting Corporation, 1977.
 In Search of Christianity. New York: Harper & Row, 1979. ISBN 0-06-067401-6
Beyond Ideology: Religion and the Future of Western Civilization. New York: Harper & Row, 1981. ISBN 0-06-067402-4
 Worldviews: Crosscultural Explorations of Human Belief. New Jersey: Prentice Hall, 1983.
Religion and the Western Mind. Buffalo: State University of New York Press, 1987. ISBN 0-88706-383-7
 The World's Religions: Old Traditions and Modern Transformations. Cambridge: Cambridge University Press, 1989.
Christian Systematic Theology in a World Context. Minneapolis: Fortress Press, 1991. ISBN 0-8006-2515-3
Buddhism and Christianity: Rivals and Allies. Honolulu: University of Hawaii Press, 1993. ISBN 0-8248-1520-3
 Religions of the West. New Jersey: Prentice Hall, 1993. ISBN 0-13-156811-6
 Choosing a Faith. London: Marion Boyars Publishers, 1995. ISBN 0-7145-2982-6
 Dimensions of the Sacred: An Anatomy of the World's Beliefs. Santa Barbara: University of California Press, 1999. ISBN 0-520-21960-0
 World Philosophies. London: Routledge, 2000. ISBN 0-415-22852-2

Vaata ka

Usundi seitse dimensiooni

Välislingid

The Future of Religion: An Interview with Ninian Smart (Scott Londoni raadiointervjuu tekst aastast 1999, inglise keeles)
In Memoriam: Roderick Ninian Smart (Richard Hechti kirjutatud nekroloog California ülikooli veebilehel, inglise keeles)

Teoloogid
Suurbritannia ajaloolased
Suurbritannia teadlased
Ameerika Ühendriikide teadlased
Sündinud 1927
Surnud 2001